Genre: Opinion/Argumentation

Janša proti referendumu <p/> 3 Junij, 2012 - 20:00 <p/> Tekst: Ivan Puc | Foto: Bobo <p/> Za omejitev referendumov je Janez Janša pripravljen sklepati kompromise in postaviti svoja stališča na glavo. <p/> So se stranke iskreno pripravljene »združiti« za radikalno omejitev referenduma? Predsednik vlade in SDS Janez Janša je presenetil – kaže, da to ne bo prvič – kolege in politično javnost. Da bi izpeljal svoj mandat in uveljavil več zahtevnih reform, je pripravljen na vsakršen kompromis, ki bi omejil referendum. Tudi postaviti svoja stališča na glavo. <p/> Za pozornejše opazovalce politike to vendarle ne bi smelo biti preveč osupljivo. Vlada, kot lahko opazujemo prav vsak dan, vztraja pri (socialnem) dialogu vedno, ko ji grozi blokada. Načelna stališča in opredelitve, ki jih za seboj vleče SDS že več let, pa so potisnjene v stran. Pomembni so samo rezultati, tudi pred ustanovami EU. <p/> Lahko si predstavljamo, kako sta Janez Janša in njegov predhodnik Borut Pahor v Bruslju pojasnjevala naše posebnosti državne ureditve in kolikšna je možnost z referendumom podstaviti nogo težko pričakovanim zakonu ali sporazumom. Pokojninskemu ali arbitražnemu, denimo. Najbrž jih taka pojasnila ne zanimajo preveč. Kot rečeno, pomembni so le rezultati. Drugače od Janše je bil Pahor precej manj prilagodljiv. Zgodba o tem, zakaj sindikatom lani vendarle ni popustil še za kak korak in preprečil polom pokojninske reforme, še ni povsem jasna. Odgovornost pa je vendarle nedvoumno njegova.